**ВЪПРОСИ ЗА ТЕСТА ПО НАКАЗАТЕЛНО ПРАВО ЗА КОНКУРСА ЗА СЪДЕБНИ ПОМОЩНИЦИ – 11.11.2023 Г.**

 **І. НАКАЗАТЕЛНО МАТЕРИАЛНО ПРАВО:**

1. Може ли документ за самоличност да бъде предмет на престъпление по чл. 194 от НК?

а) да, защото макар да не е собственост на титуляря му, е изключителна държавна собственост;

б) да, може, защото има стойност, макар да не е част от гражданския оборот;

**в) не може, защото няма стойност и не е част от гражданския оборот.**

2. Самоуправството по чл. 323 от НК може да се извърши чрез:

**а) действие;**

б) бездействие;

в) съчетание от действие и бездействие.

3. Когато извършителят разчита на случайността общественоопасните последици да не настъпят, субективното му отношение се изразява в:

а) съзнавана непредпазливост;

б) несъзнавана непредпазливост;

**в) евентуален умисъл.**

4. Когато чрез печатни медии е отправена критика към публична личност:

а) не може да се търси отговорност за обида, тъй като публичните личности трябва да имат завишен праг на търпимост;

б) не може да се търси отговорност за обида, тъй като в противен случай ще се наруши свободата на словото, прогласена в Европейската конвенция за правата на човека;

**в) критиката трябва да е осъществена във форма, съобразена с общовалидните морални норми, в противен случай може успешно да се търси отговорност за обида.**

5. При формата на изпълнително деяние „предложи” на престъплението по чл. 304, ал. 1 и чл. 304а от НК:

**а) деецът изразява недвусмислено намерение да облагодетелства длъжностно лице, за да извърши или да не извърши действие по служба или загдето е извършило или не е извършило такова действие, като предложението следва да е възприето от длъжностното лице, за което е предназначено;**

б) деецът изразява недвусмислено намерение да облагодетелства длъжностно лице, за да извърши или да не извърши действие по служба или загдето е извършило или не е извършило такова действие, като не е необходимо предложението да е възприето от длъжностното лице, за което е предназначено:

в) деецът прекъсва фактическата си власт върху облагата, за да облагодетелства чрез нея длъжностно лице, за да извърши или да не извърши то действие по служба или загдето е извършило или не е извършило такова действие.

6. Принудата при грабеж може да бъде насочена:

а) към пострадалия, в чието владение са вещите, което се отнемат;

б) към друго присъстващо лице, в чието владение не се намират вещи, обект на отнемането;

**в) и двата отговора са верни.**

7. При наличие на материалноправните основания по чл. 78а, ал. 1 от НК, в случаите на обвинение по чл. 325, ал. 1 от НК, извършено спрямо орган на власт при или по повод изпълнение на службата му:

**а) институтът на освобождаване от наказателна отговорност с налагане на административно наказание е приложим, като в тези случаи ограничението на чл. 78а, ал. 7 от НК не се прилага;**

б) институтът на освобождаване от наказателна отговорност с налагане на административно наказание е неприложим, като в тези случаи ограничението на чл. 78а, ал. 7 от НК се прилага.

8. Установената по надлежния ред концентрация на алкохол на извършител на престъпление по чл. 343 от НК, надвишаваща минимално предвидената съставомерна стойност 0,5 ‰:

**а) има значение за определянето на степента на обществената опасност на деянието и дееца;**

б) може самостоятелно да обуслови невъзможност за приложение на разпоредбата на [чл. 66 от НК](https://web.apis.bg/p.php?i=490430&b=0#p5973832);

в) и двата отговора са верни.

9. Посочете грешното твърдение:

а) изпълнителното деяние „набиране" по смисъла на чл. 159а, ал. 1, предложение първо от НК се осъществява чрез активни действия на дееца за търсене, привличане, вербуване, уговаряне, склоняване на жертвата или попълване на набор от хора, за привеждането им в положение създаващо предпоставки за бъдещата им експлоатация.

**б) не е налице „набиране“ по смисъла на чл. 159а, ал. 1, предложение първо от НК, когато активна страна е жертвата от престъплението, а не деецът;**

в) изпълнителното деяние по чл. 159а, ал. 1 от НК „транспортиране" се осъществява когато се извършват действия, необходими за превозването на жертвата.

10. При формалните престъпления недовършен опит е:

**а) възможен;**

б) невъзможен;

в) само ако формалното престъпление е извършено при евентуален умисъл.

11. Действията, които извършва деецът от засяването до поникването на растение от рода на конопа, ще съставляват:

а) засяване по смисъла на чл. 354в, ал. 1 от НК;

**б) отглеждане по смисъла на чл. 354в, ал. 1 от НК;**

в) държане по смисъла на чл. 354а, ал. 3 или ал. 5 от НК.

12. Личният лекар:

а) е длъжностно лице по смисъла на чл. 93, т. 1, б. „а“ от НК;

**б) не е длъжностно лице по смисъла на чл. 93, т. 1, б. „а“ от НК;**

в) е изключено да бъде особен субект на престъпление.

13. Извършителството поглъща:

а) подбудителството;

б) помагачеството;

**в) подбудителството и помагачеството.**

14. Заканата с убийство ще бъде съставомерна, когато:

а) не е възбудила основателен страх у пострадалия от нейното осъществяване;

б) е била извършена чрез невербални действия;

**в) и двата отговора са верни.**

15. При липса на писмена тъжба от пострадалия до прокурора в случаите на телесна повреда, за която се установява, че реализира състав на престъпление от частно-публичен характер:

а) наказателното производство следва да се прекрати независимо в кой момент от неговото развитие се установи, че телесната повреда е от частно-публичен характер;

б) наказателното производство следва да продължи във всички случаи, независимо от поведението на пострадалия, щом изначално не е имало данни относно точната правна квалификация на деянието;

**в) наказателното производство следва да продължи, ако с процесуалното си поведение пострадалият демонстрира воля наказателното производство да продължи.**

**II. НАКАЗАТЕЛНОПРОЦЕСУАЛНО ПРАВО**

1. Допустимо ли е сключване на споразумение за престъпление, за което са налице предпоставките на чл. 78а от НК?

а) недопустимо е, тъй като в този случай прокурорът е длъжен да внесе предложение за освобождаване от наказателна отговорност с налагане на административно наказание;

б) допустимо е, само ако обвиняемият е осъждан. Ако е неосъждан, прокурорът трябва да внесе в съда предложение за освобождаване от наказателна отговорност с налагане на административно наказание;

**в) допустимо е.**

2. Валидeн ли е разпитът на обвиняем, извършен извън сроковете по чл. 234, ал. 7 от НПК?

а) не, тъй като сроковете по чл. 234 от НПК се отнасят за всички процесуални действия;

**б) не, тъй като разпитът е действие по разследване;**

в) валиден е, ако при разпита си обвиняемият не е дал обяснения.

3. Следва ли да се конституира пострадал в производство за престъпление по чл. 249 от НК, когато с платежния инструмент без съгласие на титуляра са изтеглени пари?

**а) да, тъй като има причинени преки и непосредствени вреди;**

б) не, тъй като престъплението е формално;

в) да, защото е извършена и кражба.

4. Гражданският иск в наказателното производство е:

а) правното средство, чрез което пострадалият от престъпление от общ характер може да търси обезщетение за причинените му имуществени и неимуществени вреди, които са пряка и непосредствена последица от престъплението;

б) правното средство, чрез което пострадалият (на деликтно основание) и ощетеното юридическо лице (на договорно основание) може да търси обезщетение за причинените му имуществени и неимуществени вреди, които са пряка и непосредствена последица от престъплението;

**в) правното средство, чрез което физическите или юридически лица, претърпели преки и непосредствени вреди от престъплението, както и по изключение – прокурорът (в случаите на чл. 51 от НПК), предявяват на деликтно основание претенция за обезвреда срещу подсъдимия или срещу други лица, носещи отговорност за причинено от подсъдимия непозволено увреждане;**

5. Основанието на гражданския в наказателното производство е:

**а) вредоносното деяние, което е предмет на обвинението;**

б) съществуващо между гражданския ищец и гражданския ответник облигационно отношение;

в) вредоносното деяние, което е предмет на обвинението, когато за това деяние е препятствана възможността да се търси отговорност по реда на ГПК поради изтекла давност.

6. Когато в обвинителния акт не са посочени всички факти за индивидуализиране на нарушението на разпоредбата на нормативния акт, към която препраща бланкетна норма от особената част на НК, по която норма е повдигнато обвинението:

**а) е допуснато съществено процесуално нарушение;**

б) допуснато е процесуално нарушение, но то не е съществено, ако в обвинителния акт са цитирани разпоредбите от съответните нормативни актове, които изпълват съдържанието на бланкетната норма;

в) не е допуснато нарушение.

7. В случай на оттегляне на въззивния протест от прокурора:

**а) присъдата влиза в сила, ако няма подадени въззивни жалби;**

б) въззивният съд разглежда делото независимо от волята на прокурора;

в) въззивният съд изслушва в открито заседание останалите страни и продължава разглеждането на делото с тяхно съгласие.

8. Когато в обвинителния акт не е посочено средството за извършване на умишленото убийство:

**а) нарушението е съществено само ако не са посочени никакви характеристики на средството, с което се твърди да е извършено умишленото убийство;**

б) нарушението е съществено само когато средството квалифицира деянието като престъпление по чл. 116, ал. 1, т. 6 (извършено със средство, опасно за живота на мнозина);

в) това обстоятелство в никакъв случай не води до нарушение.

9. Очевидна фактическа грешка по смисъла на чл. 248а НПК ще бъде допусната, когато:

**а) в една част на обвинителния акт се сочи една датата като датата на извършване на деянието, а в друга част на обвинителния акт е посочена друга дата като дата на извършване на деянието;**

б) има допуснати правописни и пунктуационни грешки;

в) в обвинителния акт няма датата на съставянето му, но има дата на съпроводителното писмо, с което обвинителният акт е внесен в съда.

10. Да се премине към процедура по глава 29 от НПК – „Решаване на делото със споразумение“, може когато:

а) пострадалият е нередовно призован по телефона и не се явява пред съда, за да заяви дали желае да се установи като страна в процеса;

б) пострадалият е редовно призован чрез призовка, получена лично от него, и не се е явил пред съда без значение по какви причини;

**в) пострадалият е редовно призован чрез призовка, получена лично от него месец преди заседанието, и не се е явил пред съда без да сочи уважителна причина за неявяването си.**

11. Посочете грешното твърдение:

**а) разпит на непълнолетен обвиняем не може да се фиксира чрез звукозапис или видеозапис;**

б) непълнолетният обвиняем има право на медицински преглед при задържане;

в) непълнолетният обвиняем има право на установяване на личностните му особености.

12. Когато обвиняемият е привлечен в това качество по обвинение за няколко деяния, осъществени в условията на продължавано престъпление:

**а) прокурорът трябва да състави постановление за частично прекратяване, ако счете, че следва да повдигне обвинение пред съда само за част от деянията;**

б) прокурорът трябва да измени обвинението, ако счете, че следва да повдигне обвинение пред съда само за част от деянията;

в) прокурорът трябва да измени обвинението и да състави постановление за частично прекратяване, ако счете, че следва да повдигне обвинение пред съда само за част от деянията.

13. Ще бъде допуснато съществено процесуално нарушение, когато:

а) протокол за оглед на местопроизшествие, съставен във връзка с фиксиране на вътрешността на лек автомобил и изземване на намерени там вещи, е внесен в съда за одобрение в 24-часов срок от приключване на действията;

б) изземването на намерени при претърсване вещи е фиксирано в отделен протокол – протокол за изземване, различен от протокола за претърсване;

**в) протокол за претърсване, при който не са намерени и иззети предмети и вещи, не е внесен за одобрение в съответния първоинстанционен съд и наказателното производство е прекратено без да е бил привлечен обвиняем.**

14. Посочете грешното твърдение:

а) при обединяване на дела обвиняемият може да остане с една мярка за неотклонение и няколко мерки за процесуална принуда;

**б) при обединяване на дела обвиняемият може да остане с няколко мерки за неотклонение и няколко мерки за процесуална принуда;**

в) разделянето на делото е незаконосъобразно, когато по него са били иззети веществени доказателства, които са относими към всяко от отделените дела.

15. Наказателно производство, образувано срещу лице, по отношение на което за същото деяние е било проведено приключило с влязъл в сила акт административнонаказателно производство с характер на наказателно производство по смисъла на ЕКПЧ:

**а) подлежи на прекратяване на основание чл. 4, § 1 от Протокол № 7 по реда на чл. 24, ал. 1, т. 6 от НПК;**

б) може да се проведе, като приключилото с влязъл в сила акт административнонаказателно производство с характер на наказателно производство по смисъла на ЕКПЧ, не е процесуална пречка;

в) може да се проведе или подлежи на прекратяване в зависимост от неговия предмет.